Chihande 87: Kanyike Yesu muTembele
ACHITALE kanyike anakuhanjika kuli ava vakulwane jamalunga. Vakivo valongeshi mutembele yaKalunga muYelusalema. Ou kanyike ikiye Yesu. Hanavungunukako chindende. Ali jino namyaka 12.
Valongeshi vanalikomokela hakumona Yesu natachikiza vyuma vyavivulu vyakuvuluka Kalunga navize vasoneka muMbimbiliya. Nyi mwomwo ika vaYosefwe naMaliya kaveshi hanoko? Vali kulihi? Tuwanenu chalingishile.
Hamwaka hamwaka Yosefwe kuvanga anehe tanga yenyi kuYelusalema kuchiwanyino chachilemu chaPaseka. Ungeji wakufuma kuNazaleta nakuya kuYelusalema wausuku. Wakwihi apita minyau, kaha masuhwa nawa yauchi. Myaka yize kavapwile navyoko. Vatu vavavulu vapwile vaka-kutambuka namahinji, kaha tunda yakuya kuYelusalema yakutambuka makumbi atatu.
Jino Yosefwe hali lyehi natanga yayinene. Shikaho kuli lyehi vandumbwaYesu vavanyike vatela kulama. Chamwaza, uno mwaka Yosefwe naMaliya vali haungeji wausuku wakukinduluka navana vavo kwimbo kuNazaleta. Vanakushinganyeka nge Yesu ali nakwiza muchendo chavakwavo. Oloze hakutambuka likumbi lyamuundu, Yesu kumumona pimbi. Hikumutalatalila kuli vausoko wavo nakuli vaze valiji navo, oloze kapwile navoko! Kaha hikukinduluka kuYelusalema nakutondelako.
Jino hinavamuwana Yesu ali kuno navalongeshi. Anakuvevwilila nakuvahula vihula. Kaha vatu vosena vanalikomokela hamangana ali nawo Yesu. Jino Maliya ngwenyi: ‘Ove mwanami, ikaze unatulingila ngana? Ami naiso twapwanga nakulinyenga nakukutondatonda kwakukuwana.’
Yesu ngwenyi: ‘Ikaze munangutondela? Kamwatachikijileko tahi nge chatela kuli ami kupwa muzuvo yaTata?’
Eyo, Yesu asaka kupwa kuze nahase kulilongesa vyaKalunga. Uno keshi mukiko nayetu twatela kwivwako nyi? Kwimbo kuNazaleta, hachalumingo hichalumingo Yesu kuvanga ayenga kukukunguluka. Hakuhakako chikuma muchima, alinangwile vyuma vyavivulu vyamuMbimbiliya. Tupwenu chiwenya Yesu nakukavangiza mwalingilenga.
Luka 2:41-52; Mateu 13:53-56.
Vihula
- Aha hamuvwimbimbi Yesu te ali namyaka yingahi, kaha ali kulihi?
- Yosefwe alingilenga ika natanga yenyi mwaka himwaka?
- Omu vatambukile likumbi limwe hakukinduluka kwimbo, mwomwo ika vaYosefwe naMaliya vakindulukile cheka kuYelusalema?
- Yosefwe naMaliya vawanyine Yesu kulihi, kaha mwomwo ika vatu vapwile kuze valikomokelele?
- Vyuma muka Yesu alwezele naye Maliya?
- Chiwenya Yesu, tunahase kulinangula ngachilihi vyaKalunga?
Vihula vyakuhakilako
- Tanga Luka 2:41-52.
Numba tuhu Jishimbi jahanjikile nge malunga kaha vakivo vatela kuya kuviwanyino valingilenga hamwaka hamwaka, oloze Yosefwe naMaliya vasela ngachilihi chakutalilaho chamwaza visemi makumbi ano? (Luka 2:41; Lushi. 16:16; 31:12; Vishi. 22:6)
Yesu asela ngachilihi chakutalilaho chamwaza vanyike makumbi ano hakwononoka visemi javo? (Luka 2:51; Lushi. 5:16; Vishi. 23:22; Kolo. 3:20)
- Tanga Mateu 13:53-56.
Vasongo jaYesu vawana muka vavuluka muMbimbiliya, kaha vavali vavazachishile ngachilihi muchikungulwilo chavaka-Kulishitu? (Mateu 13:55; Vili. 12:17; 15:6, 13; 21:18; Ngale. 1:19; Yako. 1:1; Yuta 1)
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn